**ELŐTERJESZTÉS**

**Tiszavasvári Város Önkormányzata**

**Képviselő-testületének**

**2021. július 29-én tartandó rendes ülésére**

Az előterjesztés tárgya: **Tiszavasvári közvilágításának LED technológiával való korszerűsítése**

Melléklet:

Az előterjesztés előadója: Szőke Zoltán polgármester

Az előterjesztés témafelelőse: Huri-Szabó Szilvia köztisztviselő

Az előterjesztés ügyiratszáma: TPH/8526/2021.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ. 4. melléklet 1.11. pontja |
|  |  |

Az ülésre meghívni javasolt szervek, személyek:

|  |  |  |
| --- | --- | --- |
| Balogh Barna | MEZEI-VILL Kft.  közvilágítás menedzser | balogh.barna@mezei-vill.hu |
| Simon Miklós | Tiszavasvári Város Önkormányzata  energetikus | simon.miklos1959@gmail.com |

Egyéb megjegyzés:

……………………………………………………………………………………………………………………………………………………………………………………………………

Tiszavasvári, 2021. július 23.

**Huri-Szabó Szilvia**

**témafelelős**

**Tiszavasvári Város Polgármesterétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 E–mail: tvonkph@tiszavasvari.hu**

Témafelelős: Húri-Szabó Szilvia

**ELŐTERJESZTÉS**

**- a Képviselő-testülethez -**

**Tiszavasvári közvilágításának LED technológiával való korszerűsítéséről**

**Tisztelt Képviselő-testület!**

Tiszavasvári Város jelenleg meglévő közvilágítási hálózata nátrium, valamint kompakt fénycső típusú lámpatestekkel van felszerelve. Ezen típusú lámpatestek energiafelhasználása manapság már korszerűtlen, lényegesen jobb energiafelhasználási paraméterekkel működnek a LED technológiás lámpatestek, melyekre az elmúlt évek során több környező település is lecserélte a meglévő közvilágítási lámpatesteit. A tapasztalatok és visszajelzések alapján jelentős megtakarítás érhető el éves szinten a közvilágításra fordított energiadíjak tekintetében a korszerűsítési beruházás elvégzésével. Ennek okán célszerű volt a jelenleg érvényes, az E.ON áramszolgáltatóval fennálló közszolgáltatási szerződés lejáratának közeledő időpontja miatt felülvizsgálni annak lehetőségét, hogy Tiszavasváriban is megtörténjen a közvilágítási lámpatestek korszerűsítése.

A szomszédos települések közül Tiszalök, Hajdúnánás, Nagycserkesz és Polgár egyaránt elvégezték a közvilágítási hálózatuk korszerűsítését, és kedvezőek a LED technológiával kapcsolatos tapasztalatok. A fenti településeken a MEZEI-VILL Villamosipari Szolgáltató és Kereskedelmi Kft., mint kivitelező által valósult meg a fejlesztés.

Meghívásra került a Képviselő-testületi ülésre **Balogh Barna, a MEZEI-VILL Kft. közvilágítás menedzsere, akivel előzetes egyeztetéseket folytatunk** a lehetséges beruházásról. A tisztelt képviselők beruházással kapcsolatos felmerülő **kérdéseire készséggel válaszol.**

Szintén meghívtuk az ülésre **Simon Miklós energetikust, aki Tiszavasvári Város Önkormányzatával vállalkozási szerződésben áll. Korábbi egyeztetéseink alatt felmerülő kérdéseire az alábbi válaszokat kaptuk:**

- K: Lehetőség van-e arra hogy távleolvasáson keresztül látható legyen számunkra a napi felhasználás, tekintettel arra, hogy a közvilágítás fogyasztása jelentős mértékű?

- V: Igen.

- K: Miként alakulna a szerződéses időszakban az elszámolás?

- V: Feladatfinanszírozásban elszámolható, mert építési engedély nélküli építési beruházásnak minősül.

- K: Hány db lámpatesttel oldaná meg a világítást? Azonos számú lámpatesttel megoldható-e az azonos fényerősség a LED-es lámpatestekkel, figyelembe véve az eltérő fényszórást?

- V: Igen megoldható, jobb minőségű lesz a megvilágítás.

A LED lámpatestekkel kapcsolatosan felmerülő kérdés, hogy a **jelenlegi beépített teljesítményhez képest jóval alacsonyabb is elegendő lenne-e a közvilágítás jelenlegi szintjének biztosításához.** A MEZEI-VILL Kft. tájékoztatása szerint a beruházás eredményeként a közvilágítás a jelenlegi szintnél jobb minőségű lenne.

Tiszavasváriban a 2020. évben 90.000 kW órával volt több éves szinten a fogyasztás, mint 2019-ben az áramszolgáltató adatai szerint. Amennyiben ez az adat valós, a beruházás elvégzése által a megtakarítás még nagyobb mértékű lehet. **Jelenleg is folyamatban van az E.ON-nal egyeztetés a fogyasztási adatok mérésével kapcsolatosan, a tavalyi kiugró szám felülvizsgálata miatt.**

Meg kell vizsgálnunk, hogy a jelenleg meglévő lámpatestek vonatkozásában **a teljes közvilágítási hálózatunkra, vagy csupán részlegesen, kizárólag bizonyos településrészeket érintően kívánjuk elvégezni a lámpatestek cseréjét.** Lehetőségünk van továbbá jelenleg meglévő, de lámpatesttel nem felszerelt villanyoszlopokra **hálózatbővítésként új lámpatesteket is telepíteni**. Az ezzel kapcsolatos előzetes egyeztetések eredményeként valamennyi képviselői javaslatot egyedileg megvizsgálva a lehetőségeket figyelembe véve városunkban a **lehetséges hálózatbővítési darabszám, kb. 20 darab lenne maximálisan,** attól függően, hogy az adott helyszínen van-e jelenleg optikai szál kiépítve.

**Jelenleg meglévő lámpatestek típusonként:**

36 W-os kompakt 1224 db

70 W-os nátrium 306 db

100 W-os nátrium 97 db

150 W-os nátrium 107 db

Összesen: 1734 db

Amennyiben a tisztelt **Képviselő-testület támogatja a LED technológiájú lámpatestekkel való korszerűsítést, célszerű minél hamarabb indikatív árajánlatokat kérni az ilyen jellegű fejlesztésekkel foglalkozó cégektől**, hiszen ezen árajánlatok alapján lenne látható, hogy a beruházáshoz szükséges **hitelfelvétel pontosan milyen konstrukcióban, mekkora összegben indokolt.**

A beruházás **feladatfinanszírozásban elszámolható, építési engedély nélküli építési beruházásnak minősül**.

A szükséges hitel **finanszírozásának forrásaként** a közvilágítással kapcsolatos feladatalapú támogatás jelölhető meg, amely az **idei évben 35.440.000 Ft összegű**. Ennek mértéke önkormányzatunk iparűzési-adóképességének függvénye.

A jelenlegi közszolgáltatási szerződés az E.ON áramszolgáltatóval **2022. február 28. napjáig érvényes, így a döntés meghozatala nem halasztható.**

Kérem a tisztelt Képviselő-testületet, hogy fenti tájékoztatást alapul véve hozza meg döntését a város közvilágítási hálózatának korszerűsítési beruházásának elfogadásáról.

Tiszavasvári, 2021. július 23.

**Szőke Zoltán**

**polgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ TESTÜLETÉNEK**

**……/2021 (VII.29.) Kt. számú**

**határozata**

**Tiszavasvári Város közvilágításának LED technológiával való korszerűsítéséről**

Tiszavasvári Város Önkormányzata Képviselő-testülete a Tiszavasvári város közvilágításának LED technológiával való korszerűsítéséről szóló előterjesztést megtárgyalta, és az alábbi határozatot hozza:

1. Dönt arról, hogy korszerűsíteni kívánja a városi közvilágítási hálózatot, a jelenleg meglévő 1734 db lámpatest LED technológiájú lámpatestre történő cseréjével, valamint legfeljebb 20 db új lámpatest kiépítésével már meglévő oszlopokra.

1. Felkéri a polgármestert, hogy a beruházásra vonatkozó **3 db indikatív árajánlatot** kérje a későbbi lehetséges hitelfelvétel és kormányengedély kéréshez szükséges tervezett költségek megismeréséhez.

**Határidő:** azonnal **Felelős:** Szőke Zoltán

polgármester